text: Fire millioner for at få giroen til Horsens
  27 april 2011 kl. 10.41
  Horsens Kommune skal af med fire millioner kroner for at få cykelløbet Giro d'Italia til byen.
  Det vil koste fire millioner at få Giro d'Italia til Horsens. Det er den pris, som byrådspolitikerne har måttet lægge på bordet for at få løbet omkring Horsens, oplyser DR Østjylland.
  Cykelløbet begynder den 4. maj 2012 i Herning, og den 6. maj kommer rytterne til Horsens. Kommunens kulturchef, Henning Nørbæk, mener, at det er alle pengene værd.
  - Det er vi slet ikke i tvivl om. Det er første gang, at et af verdens største cykelløb kommer så langt mod nord, så vi tror på, at det er med til at fastholde og udbygge Horsens Kommunes image som en suveræn oplevelsesby, siger han.
  Henning Nørbæk peger på, at Horsens Kommune ikke bruger flere penge på kultur end andre sammenlignelige kommuner.
  Kulturchef Henning Nørbæk mener, at cykelløbet er alle pengene værd.
  De fire millioner kroner kommer fra kommunens PR-pulje, som er på fem millioner kroner om året. Den bruges på arrangementer, som kan markedsføre Horsens på landsplan.
  I forbindelse med tilrettelæggelsen af etapen i Horsens får kommunen nogle ekstra udgifter. Det kan ifølge Henning Nørbæk være til reparation af huller i vejen, hegn mellem publikum og ryttere samt opløbsstrækningen på Langmarksvej.
  Borgmester Jan Trøjborg har tidligere oplyst, der kan blive tale om en tillægsbevilling på 1-2 millioner kroner.
  